Tampereen Kalevassa aloitetaan kuukausia kestävät katutyöt pääsiäisen jälkeen – näin liikenne muuttuu

Tampereen Kalevassa tehdään katutöitä, jotka vaikuttavat liikenteeseen pääsisäisen jälkeen. Työt alkavat 14. huhtikuuta ja loppuvat lokakuun loppuun mennessä. Töitä tehdään Teiskontiellä Sammonaukion ja valtatie 12:n välisellä osuudella. Teiskontien eteläkaista suljetaan ja itään menevä autoliikenne siirretään kulkemaan Liisankadun kautta 15. toukokuuta asti. Tästä syystä myös kadun varren pysäköintipaikat jäävät toistaiseksi pois käytöstä. Jalankulku säilyy Teiskontien molemmin puolin, mutta Teiskontietä ylittäviin suojateihin voi tulla muutoksia. Teiskontiellä uusitaan ajorataa ja eteläkaistalla sijaitseva vuonna 1955 rakennettu vesijohto. Lisäksi uusitaan reunakivilinjoja ja hulevesiviemäreitä. Kadun pohjois- ja eteläpuolelle tehdään pysäköintitaskuja ajoradoille. Eteläosan kävely- ja pyörätie uusitaan osittain. Työt aloitetaan Teiskontien eteläpuolelta Liisankadun risteyksestä. Sieltä työt etenevät vaiheittain itään päin. Tämän jälkeen alkaa tien pohjoispuolen saneeraus Kalevan ABC:n tienoilta kohti Sammonaukiota.